ai4bharat/Pralekha huggingface dataset:
மத்திய அமைச்சரவை
அறிவியல், தொழில்நுட்பம் மற்றும் புதிய கண்டுபிடிப்புகள் ஆகிய துறைகளில் இந்தியா மற்றும் உஸ்பேகிஸ்தான் இடையான ஒத்துழைப்பு உடன்பாடு குறித்து மத்திய அமைச்சரவையிடம் தெரிவிப்பு
பிரதமர் திரு. நரேந்திர மோடி தலைமையிலான மத்திய அமைச்சரவையிடம் அறிவியல், தொழில்நுட்பம் மற்றும் புதிய கண்டுபிடிப்புகள் ஆகிய துறைகளில் இந்தியா மற்றும் உஸ்பேகிஸ்தான் இடையே ஒத்துழைப்பிற்கான உடன்பாடு குறித்து எடுத்துரைக்கப்பட்டது. இந்த உடன்பாடு, புது தில்லியில், பிரதமர் திரு. நரேந்திர மோடி மற்றும் உஸ்பேகிஸ்தான் அதிபர் திரு. ஷவ்கத் மிராயோயேவ் முன்னிலையில், இந்தாண்டு அக்டோபர் ஒன்றாம் தேதி கையெழுத்தானது. இந்தியா சார்பில் மத்திய அறிவியல் துறை அமைச்சர் டாக்டர் ஹர்ஷ் வர்தனும் மற்றும் உஸ்பேக் சார்பில் புதிய கண்டுபிடிப்புகள் வளர்ச்சி துறை அமைச்சர் திரு. இப்ரோஹிம் அப்துர்க்கமனோவும் கையெழுத்திட்டனர்.
பலன்கள்:
இந்த உடன்பாடு, இருநாடுகளின் உறவை மேம்படுத்தி அறிவியல் மற்றும் தொழில்நுட்ப துறைகளின் வளர்ச்சியை வலுப்படுத்தும். அறிவியல், தொழில்நுட்பம் மற்றும் புதிய கண்டுபிடிப்புகள் ஆகிய துறைகளில் இடையே ஒத்துழைப்பை ஊக்குவிப்பதே இதன் நோக்கமாகும். இந்தியா மற்றும் உஸ்பேகிஸ்தானில் உள்ள அறிவியல் அமைப்புகளின் ஆராய்ச்சியாளர்கள், கல்வி நிறுனவங்கள், ஆராய்ச்சி மற்றும் வளர்ச்சி சோதனை மையங்கள், தொழிற்சாலைகள் ஆகியவை இதன் பங்குதார்களாக செயல்படுவார்கள். வேளாண் மற்றும் உணவு அறிவியல்,தொழில்நுட்பம், பொறியியல் அறிவியல், தகவல் மற்றும் தொடர்பு தொழில் நுட்பம், கணிதம், தரவு அறிவியல் மற்றும் தொழில்நுட்பம், சுகாதாரம் மற்றும் மருத்துவ தொழில்நுட்பம், பொருள் அறிவியல், வாழ்வியல், உயிரித் தொழில்நுட்பம், இயற்பியல் மற்றும் வானியற்பியல், எரிசக்தி, நீர்,பருவநிலை மற்றும் இயற்கை வளங்கள் ஆகிய துறைகள் உடனடியாக ஒத்துழைப்பு கூட்டணி அமைப்பதற்கான திறன் கொண்ட துறைகளாக கண்டறியப்பட்டுள்ளன .
பிரதமர் அலுவலகம்
கடன் உத்தரவாதத் திட்டம் மேலும் சீரமைக்கப்பட்டதற்குப் பிரதமர் பாராட்டு
குறு, சிறு மற்றும் நடுத்தரத் தொழில் நிறுவனங்கள் துறையை வலுப்படுத்தும் அரசின் முயற்சிகளில் ஒரு பகுதியாக கடன் உத்தரவாதத் திட்டத்தை மறுசீரமைப்பது என்று பிரதமர் திரு நரேந்திர மோடி கூறினார்
குறு, சிறு மற்றும் நடுத்தரத் தொழில் நிறுவனங்கள் துறைக்கானமத்திய அமைச்சர் திரு நாராயண் ரானே ட்விட்டரில், குறு, சிறு மற்றும் நடுத்தரத் தொழில் நிறுவனங்கள்துறையை வலுப்படுத்துவதற்கான தொடர் முயற்சிகளின் ஒரு பகுதியாக, குறு, சிறு மற்றும் நடுத்தரத் தொழில் நிறுவனங்களுக்கு  அளிக்கப்படும் கடன் அளவை அதிகரிக்க கடன் உத்தரவாதத் திட்டம் மேலும் மறுசீரமைக்கப் பட்டுள்ளது என்று தெரிவித்தார்.
மத்திய அமைச்சரின் பதிவுக்குப் பதிலளித்த பிரதமர்,
"இது குறு, சிறு மற்றும் நடுத்தரத் தொழில் நிறுவனங்கள்  துறையை வலுப்படுத்தும் நமது அரசின் முயற்சிகளில் ஒரு பகுதி." என்று தெரிவித்துள்ளார்.
-----
AP/JL/KPG
(
ரெயில்வே அமைச்சகம்
சிறிய ரயில் நிலையங்களில் தனியார் முதலீட்டில் சரக்கு முனையங்களை மேம்படுத்துவதற்கான கொள்கையை வெளியிட்டுள்ளது ரயில்வே அமைச்சகம்
சிறிய ரயில் நிலையங்கள் மற்றும் சாலையோரமாக உள்ள ரயில் நிலையங்களில் தனியார் நிறுவனங்கள் தங்கள் சொந்த முதலீட்டில், சரக்கு முணையங்களை உருவாக்க மற்றும் மேம்படுத்துவதற்கான கொள்கையை ரயில்வே அமைச்சகம் வெளியிட்டுள்ளது.
இந்த கொள்கையின் முக்கிய அம்சங்கள்:
சரக்கு முனையம், சரக்குகள் ஏற்றும் மற்றும் இறக்குவதற்கான வசதிகள், தொழிலாளர்கள் ஓய்வெடுக்கும் இடங்கள், குடிநீர் மற்றும் குளியல் அறை வசதிகள், அணுகு சாலை, மூடப்பட்ட தாழ்வாரம் மற்றும் இதர கட்டுமானங்களை தனியார் நிறுவனங்கள் தங்கள் சொந்த முதலீட்டில் உருவாக்க அனுமதி வழங்கப்பட்டுள்ளது.
அனைத்து வசதிகளும், ரயில்வேத்துறை அனுமதிக்கும் வடிவிலும், கட்டுமான தரத்திலும் ஏற்படுத்த வேண்டும். இதற்கு ரயில்வே எந்த வரியும் விதிக்காது.
இந்த வசதிகள் பொது வசதிகளாக பயன்படுத்தப்படும். ஒப்பந்த காலத்தில், இவற்றை பராமரிக்கும் பொறுப்பையும், சம்பந்தப்பட்ட தனியார் நிறுவனங்களே மேற்கொள்ள வேண்டும்.
இத்திட்டத்தின் கீழ் உள்ள சலுகைகள்: சரக்கு முனையத்துக்கான பணிகள் முடிந்ததும், 5 ஆண்டுகளுக்கு சரக்கு முனையத்துக்கான கட்டணத்தில் உரிய பங்கு அளிக்கப்படும்.
குறைவான பங்கு கேட்கும் தனியார் நிறுவனங்கள் ஏல முறையில் தேர்வு செய்யப்படும்.
சரக்கு முனையத்தில் இருக்கும் இடத்தில், ஏலம் எடுக்கும் தனியார் நிறுவனம் டீக்கடை/சிறிய கேன்டீன் ஆகியவை அமைத்தும், விளம்பரத்துக்கு பயன்படுத்தியும் கூடுதல் வருவாய் திரட்டி கொள்ளலாம்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1664798
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 201.88 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 201.88 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 5.73 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1856455
சிறப்பு சேவைகள் மற்றும் கட்டுரைகள்
சென்னை தொலைக்காட்சிக்கு சர்வதேச நடுவர் விருது
பொருளாதார மீட்டுருவாக்கம் பற்றிய சிறந்த தொலைக்காட்சி நிகழ்ச்சிக்கான 2023ஆம் ஆண்டுக்கான சர்வதேச நடுவர் விருது, ஜர்தோசி தங்க இழை பூத்தையல் கலை பற்றி பொதிகை தொலைக்காட்சி நிலையம் தயாரித்து ஒளிபரப்பிய “ஒளிரும் புன்னகை – ஜர்தோசி கலையும் கலைஞர்களும்” என்ற ஆவணப்படத்திற்கு வழங்கப்பட்டிருக்கிறது. மலேசியாவை தலைமையகமாக கொண்டு இயங்கும் Asia pacific Institute for Broadcasting Development என்ற நிறுவனம் 23.05.2023 அன்று இந்தோனேசியாவின் பாலி நகரில் நடைபெற்ற 18 ஆவது ஆசிய ஊடக உச்சி மாநாட்டில் இந்த சர்வதேச விருதினை வழங்கியது. ஜர்தோசி பூத்தையல் கலையானது ஆசிய பகுதிக்கே உரித்தான கலையாகும். துருக்கி நாட்டில் உருவான இந்த கலை பல ஆசிய நாடுகளுக்கு பயணித்து, இந்தியாவை வந்தடைந்தது. இந்த ஆவணப்படம் ஜர்தோசி கலையின் வரலாறு, வளர்ச்சி, கைவினை கலைஞர்களின் திறமை, இந்த கலையின் இன்றைய நிலை மற்றும் எதிர்காலம் குறித்த கருத்துகளை முன்வைத்திருக்கிறது. சென்னை திருவல்லிக்கேணி பகுதியில் இருக்கும் சிறிய ஜர்தோசி மையத்தை அடிப்படையாக வைத்து இந்த ஆவணப்படம் உருவாக்கப்பட்டிருக்கிறது.
இந்த ஆவணப்படம் ராமன் கிருஷ்ணமாச்சாரி அவர்களின் கருத்தாக்கம் மற்றும் இயக்கத்தில், ஒளிப்பதிவாளர் திரு. ஆர். சந்தானம், ஒலிப்பதிவாளர்கள் திரு. டி. டி. விஸ்வநாதன் மற்றும் எஸ். அந்தோனி சாமி அவர்களின் உதவியுடன் உருவாக்கப்பட்டிருக்கிறது. “25 ஆண்டுகால இடைவெளிக்கு பின் கிடைத்திருக்கும் இந்த சர்வதேச விருது, பொது சேவை ஒளிபரப்பில் சென்னை தொலைக்காட்சி நிலையம் அடைந்திருக்கும் உயர்நிலைக்கு எடுத்துக்காட்டாக விளங்குகிறது” என்று சென்னை தொலைக்காட்சி நிலைய நிகழ்ச்சி பிரிவு தலைவர் முனைவர். என். ரகு செய்தி குறிப்பில் தெரிவித்து இருக்கிறார்.
நிதி ஆணையம்
நிதிநிலை ஒருங்கிணைப்புக்கான திட்ட வரைபடம் பற்றிய 15ஆவது நிதி ஆணையத்தின் குழுவின் முதலாவது கூட்டம் நாளை நடைபெறவுள்ளது
நிதிநிலை ஒருங்கிணைப்புக்கான திட்ட வரைபடம் வகுப்பது பற்றிய 15ஆவது நிதி ஆணையத்தின் குழுவின் முதலாவது கூட்டம் 21 மே 2020 அன்று காணொளி மாநாட்டின் மூலமாக நாளை நடைபெறும். பதினைந்தாவது நிதி ஆணையத்தின் குறிப்பு விதிமுறைகளுள், மாநில மத்திய மாநில அரசுகளின் நிதி நிலைமைகளை ஒருங்கிணைப்பதற்கான திட்ட வரைபடத்துக்கான பரிந்துரை அளிப்பதும் ஒன்றாகும். மாநிலங்களால் எந்த அளவிற்குக் கடன் மற்றும் பற்றாக்குறை அளவுகளை சமாளிக்க முடியும்; உள்ளடக்கிய வளர்ச்சியை மேலும் அதிகரிப்பது; பங்கு, செயல்திறன், வெளிப்படைத்தன்மை ஆகிய கோட்பாடுகளின்படி வழி நடப்பது ஆகிய அனைத்தையும் கணக்கில் கொண்டு இந்தப் பரிந்துரைகள் அளிக்கப்படவேண்டும்
இந்தக் குறிப்பு விதிமுறைகளின்படி பதினைந்தாவது நிதிஆணையம் மத்திய அரசின் நிதிநிலை ஒருங்கிணைப்புத் திட்ட வரைபடம் வகுப்பது குறித்து பரிசீலனை செய்வதற்காக, 18 மார்ச் 2020 அன்று 15வது நிதி ஆணையத்தின் தலைவர் திரு.என்.கே.சிங் தலைமையில் குழு ஒன்றை அமைத்தது. 15வது நிதிஆணையத்தின் 2020- 21ஆம் ஆண்டுக்கான அறிக்கை மீது, மத்திய அரசு ஏற்கனவே நடவடிக்கை எடுத்துள்ளது. 2021- 22 முதல் 2025- 26 ஆண்டு வரையிலான காலத்திற்கு அரசுக்கான பொது நிதிநிலை ஒருங்கிணைப்புக்கான திட்ட வரைபடத்தைத் தயார் செய்வது என்பதும் 15வது நிதிஆணையத்தின் ஒரு பணியாகும். பெருந்தொற்று பரவியுள்ளதன் காரணமாக நிலவும் அசாதாரணமான சூழலையடுத்து, இந்தப் பணி மிகவும் சிக்கலானதாக ஆகியுள்ளது. இது தொடர்பாக மத்திய மாநில அரசுகளுக்கு நிதி கட்டாயங்கள் ஏற்பட்டுள்ளன.
நிலைமைக்கேற்ப செயல்பட்ட மத்திய அரசு, மாநில அரசுகள் வழக்கமாகப் பெற்றுக் கொள்ளக்கூடிய GDP யின் மூன்று சதவிகிதக் கடன் தொகையை விடக் கூடுதலாக இரண்டு சதவிகிதம் அதிகமாகப் பெற்றுக்கொள்ளலாம் என்று ஏற்கனவே அறிவித்துள்ளது.
(Visitor Counter : 152
கலாசாரத்துறை அமைச்சகம்
நாட்டின் கலாச்சார பெருமை மற்றும் நம்பிக்கையின் அடையாளம் கங்கை என பிரதமர் அடிக்கடி கூறியுள்ளார்: மத்திய அமைச்சர் திரு ஜி கிஷன் ரெட்டி
பிரதமர் பரிசாக பெற்ற பொருட்களின் ஏலத்தில் ஏற்பட்டுள்ள முன்னேற்றத்தை பார்வையிட, புதுதில்லியில் உள்ள நவீன கலை தேசிய கூடத்துக்கு மத்திய கலாச்சார மற்றும் சுற்றுலாத்துறை அமைச்சர் திரு ஜி கிஷன் ரெட்டி இன்று சென்றார்.
மகாத்மா காந்தியின் 152வது பிறந்ததினத்தை கொண்டாடும் வகையில், மகாத்மா காந்திக்கு மத்திய அமைச்சர் மரியாதை செலுத்தினார்.
பிரதமர் திரு நரேந்திர மோடிக்கு நினைவு பரிசாக அளிக்கப்பட்ட பொருட்களின், 3வது சுற்று மின்னணு ஏலம் செப்டம்பர் 17ம் தேதி முதல் அக்டோபர் 7ம் தேதி வரை https://pmmementos.gov.in என்ற இணையளத்தில் நடக்கிறது.
இது குறித்து நவீன கலை தேசிய கூடத்தில் மத்திய அமைச்சர் திரு ஜி கிஷன் ரெட்டி பேசியதாவது:
தான் பெற்ற பரிசு பொருட்களை ஏலத்தில் விட முடிவு செய்த முதல் இந்திய பிரதமர் திரு நரேந்திர மோடி. இந்த ஏலம் மூலம் கிடைக்கும் பணம் நாட்டின் வாழ்வாதாரத்தை பாதுகாக்கும் நமாமி கங்கை திட்டம் என்ற உயர்ந்த நோக்கத்துக்கு செல்கிறது. கங்கை நதியை நாட்டின் கலாச்சார பெருமை மற்றும் நம்பிக்கையின் அடையாளம் என பிரதமர் அடிக்கடி கூறுவார்.
1348 நினைவுப் பரிசுகள் இந்தாண்டு ஏலம் விடப்படுகின்றன. இதில் டோக்கியோ 2020 ஒலிம்பிக் மற்றும் பாராலிம்பிக் வீரர்கள் அளித்த பரிசுகளும் அடங்கியுள்ளன. அக்டோபர் 1ம் தேதி வரை 1081 நினைவுப் பரிசுகள் ஏலங்களை பெற்றுள்ளன. இவைகள், புது தில்லியில் உள்ள நவீன கலை தேசிய கூடத்தில் காட்சிக்கு வைக்கப்பட்டுள்ளன.
இவ்வாறு மத்திய அமைச்சர் திரு ஜி கிஷன் ரெட்டி கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1760403
பிரதமர் அலுவலகம்
‘பிளாக்ஸ்டோன்’ தலைவரும் இணை நிறுவனருமான ஸ்டீபன் சூவர்ஸ்மானுடன் பிரதமர் மோடி சந்திப்பு
‘பிளாக்ஸ்டோன்’ நிறுவனத்தின் தலைமை செயல் அதிகாரியும் இணை நிறுவனருமான திரு. ஸ்டீபன் சூவர்ஸ்மானை பிரதமர் திரு. நரேந்திர மோடி சந்தித்தார்.
இந்தியாவில் ‘பிளாக்ஸ்டோன்’ நிறுவனம் தற்போது செயல்படுத்திவரும் திட்டங்கள் குறித்தும், உள்கட்டமைப்பு மற்றும் ரியல் எஸ்டேட் துறைகளில் முதலீடு செய்வதில் அவர்களுக்கு இருக்கும் ஆர்வம் குறித்தும் திரு. சூவர்ஸ்மான் பிரதமர் மோடியிடம் விவரித்தார். தேசிய கட்டமைப்பு மூலமான திட்டங்கள் மற்றும் தேசிய பணமாக்குதல் திட்டங்கள் உள்ளிட்ட இந்தியாவில் உள்ள முதலீட்டு வாய்ப்புகள் குறித்தும் இந்த சந்திப்பில் விவாதிக்கப்பட்டன.
மனித வள மேம்பாட்டு அமைச்சகம்
மேற்கு வங்கத்தில் பிரதமரின் ஊட்டச்சத்து இயக்கம்  செயல்படுத்தப்படுவது தொடர்பாக சிறப்புத் தணிக்கை செய்யுமாறு தலைமை கணக்குத் தணிக்கையாளரை மத்திய கல்வியமைச்சகம் கேட்டுக் கொண்டுள்ளது
மேற்கு வங்கத்தில் பிரதமரின் ஊட்டச்சத்து இயக்கம்  செயல்படுத்தப்படுவது தொடர்பாக சிறப்புத் தணிக்கை செய்யுமாறு தலைமை கணக்குத் தணிக்கையாளரை மத்திய கல்வியமைச்சகம் கேட்டுக் கொண்டுள்ளது.
தேசிய ஊட்டச்சத்து இயக்கத்தின் கீழ், நாடு முழுவதும் 1 முதல் 8-ம் வகுப்பு வரையிலான மாணவர்களுக்கு வழங்கப்படும் தேசிய உணவுத் திட்டத்திற்கு ஒதுக்கப்பட்ட நிதியை மேற்குவங்கத்தில் முறையற்ற வகையில் செலவு செய்யப்பட்டிருப்பதாக பத்திரிகை ஒன்றில் செய்தி வெளியாகியுள்ளது. இதனையடுத்து, இது தொடர்பாக சிறப்புத் தணிக்கை செய்யுமாறு தலைமை கணக்குத் தணிக்கையாளருக்கு கல்வியமைச்சகம் கோரிக்கை விடுத்துள்ளது.
இதனைத் தொடர்ந்து மேற்கு வங்கத்தில் கடந்த 3 நிதியாண்டுகளில் பிரதமர் போஷான் திட்டம் செயல்படுத்தப்பட்டது தொடர்பாக சிறப்புத் தணிக்கை செய்ய வேண்டும் என்று கல்வி அமைச்சகம் கேட்டுக்கொண்டுள்ளது.
இந்தத் தணிக்கையில் இணக்கச்சுமை, செயல்பாடு மற்றும் நிதி தொடர்பான தணிக்கை ஆகியவை இடம்பெறும்.
சிறப்பு சேவைகள் மற்றும் கட்டுரைகள்
அகில இந்திய விமானப்படை ராணுவ முகாமிலிருந்து வெற்றிகரமாக என்சிசி படைப்பிரிவு சென்னை திரும்பியது
தேசிய மாணவர் படையின்  இயக்ககத்தின் அகில இந்திய விமானப்படை ராணுவம் முகாமிலிருந்து வெற்றிகரமாக இன்று சென்னை திரும்பியது. இந்த இயக்ககத்தின் அணி பல்வேறு போட்டிகளில் 3 தங்கப்பதக்கங்களையும், 3 வெள்ளிப்பதக்கங்களையும் வென்றது. ஒட்டுமொத்த கோப்பைக்கான போட்டியில் இரண்டாவது இடத்தை பெற்றுள்ளது. இந்த அணியின் சிறப்பு மிக்க செயல்பாட்டிற்காக இயக்ககத்தின் துணை தலைமை இயக்குனர் கமாடோர் அத்துல் குமார் ரஸ்தோகி பாராட்டு தெரிவித்தார். இந்த அணியினரை மாநில விளையாட்டுக்கள் மேம்பாட்டுத்துறை அமைச்சர் திரு சிவ வி மெய்யநாதன் தனிப்பட்ட முறையில் கவுரவித்து ஊக்கப்படுத்தினார்.
புதுதில்லியில் உள்ள என்சிசி தலைமை இயக்குனரகத்தால், இந்த வருடாந்திர நிகழ்வு நடத்தப்பட்டது. நாடு முழுவதும் உள்ள என்சிசி பிரிவுகளின் 5 விமானப்படை அணிகளால் பெறப்பட்ட பயிற்சியின் தரத்தை மதிப்பீடு செய்வதற்காக இந்த முகாம் நடத்தப்பட்டது. ராஜஸ்தானின் ஜோத்பூரில் செப்டம்பர் 24 முதல் அக்டோபர் 5 வரை போட்டிகள் நடத்தப்பட்டன. சென்னை, கோயம்புத்தூர், சேலம், திருச்சி, புதுச்சேரி ஆகிய இடங்களைச் சேர்ந்த என்சிசி பிரிவுகளில் 5 விமானப்படை அணிகள் தெரிவு செய்யப்பட்டன.
சென்னை பத்திரிகை தகவல் அலுவலகத்தின் பாதுகாப்புப் பிரிவு வெளியிட்டிருக்கும் செய்திக்குறிப்பில் இத்தகவல் தெரிவிக்கப்பட்டுள்ளது.
நிதி அமைச்சகம்
மத்திய கலால் மற்றும் சுங்க வரி வாரியம் ஜிஎஸ்டி நடப்பின் கீழ் எளிதாக வர்த்தகம் செய்வதற்கான முன்னேற்பாட்டு நடவடிக்கைகள் சிலவற்றை எடுத்தது; பல்வகையான சரக்குகள் மற்றும் சேவைகளுக்கான ஜிஎஸ்டி வரிவிகிதங்களை பயன்பாட்டாளர்கள் அறிய உதவும் வகையில், மத்திய நிதி அமைச்சர் திரு.அருண் ஜேட்லி "ஜிஎஸ்டி வரிவிகிதகாட்டி" மொபைல் செயலி ஒன்றைத் தொடக்கி வைத்தார்.
தலைநகர் புதுதில்லியில், மத்திய நிதி அமைச்சர் திரு.அருண் ஜேட்லி, நேற்று தமது அறையிலிருந்தபடி "ஜிஎஸ்டி வரிவிகிதக் காட்டி" கைப்பேசிச் செயலி ஒன்றை, உடனடியாக ஆண்ட்ராய்ட் தளத்தில் கிடைக்கும் வகையில், தொடக்கி வைத்தார்; பின்னர் அது ஐஓஎஸ் தளத்திலும் கிடைக்கும். இந்த கைப்பேசிச் செயலி, பல்வகையான சரக்குகள் மற்றும் சேவைகளுக்கான ஜிஎஸ்டி வரிவிகிதங்களை உபயோகிப்பாளர்கள் அறிந்து கொள்ள உதவும். அதை, எந்த திறன் கைப்பேசியிலும் தரவிறக்கம் செய்து, உடனே புறஇணைய நிலையில்  பயன்படுத்தலாம். ஒரு பொருளின் அல்லது சேவையின் பெயரை அல்லது அதன் அத்தியாயத் தலைப்பை நிரப்பி, அப்பொருளின் அல்லது சேவையின் ஜிஎஸ்டி வரிவிகிதத்தை உபயோகிப்பாளரே தீர்மானிக்க முடியும். அவ்வாறான தேடலின் விளைவாக, தேடல் கட்டத்துக்குள் இடப்பட்ட பெயருள்ள சரக்குகள் மற்றும் சேவைகள் அனைத்தையும் பட்டியலிட்டுக் காட்டும். உபயோகிப்பாளர், பட்டியலிலுள்ள விவரங்களைப் பார்த்து, தேடிய குறிப்பிட்ட உருப்படியின் மேல் சொடுக்கியதும், ஜிஎஸ்டி வரிவிகிதம், சரக்குகள் அல்லது சேவைகளின் விவரம், சீர்முறைப் பெயரிடல்களின்  அத்தியாயத் தலைப்புகள் ஆகிய விவரங்களைக் கொண்ட ஒரு சாளரம் தோன்றும்.
உதாரணமாக, ஒரு உணவகத்தின் அல்லது காலணிக்கான ரசீதில் குறிப்பிடப்பட்ட ஜிஎஸ்டி வரிவிகிதத்தை எவரும் இதனோடு ஒப்பிட்டுச் சரிபார்த்துக்கொள்ளலாம். கலால் மற்றும் சுங்கம் வரி வாரியம், cbec-gst.gov.in எனும் ஒரு இணையத்தில், பரிமாற்றம் செய்த பல்வகையான சரக்குகள் மற்றும் சேவைகளுக்கான ஜிஎஸ்டி வரிவிகிதங்களை அறிந்து கொள்ள வரிசெலுத்துவோருக்கு உதவும் வகையில், "ஜிஎஸ்டி வரிவிகிதக் காட்டி" ஒன்றை வழங்கியுள்ளது. வரிசெலுத்துவோர் தமக்குண்டான மத்திய ஜிஎஸ்டி, மாநில ஜிஎஸ்டி, யூனியன் பிரதேச ஜிஎஸ்டி வரிவிகிதங்கள் மற்றும் பரிமாற்றத்தின் மீதான நிவாரணத் தீர்வைகளைத் தேடிப்பெறலாம். சரக்குகள் மற்றும் சேவைகள் விவரங்கள் அல்லது மேலே சொல்லப்பட்ட எச்எஸ்என் அத்தியாயம் அல்லது பிரிவு அல்லது தலைப்பு எண் ஆகியவற்றின் அடிப்படையில் தேடுகை செய்யலாம்.
ஜிஎஸ்டி வரிவிகிதம் மீதான ஒரு உடனடி கணக்கீட்டுக் கருவியாகப் பயன்படுத்தும் நோக்கில் இந்த செயலி அறிமுகப்படுத்தப்பட்டுள்ளது. இது வரிசெலுத்துவோருக்கு மட்டுமல்ல, நாட்டிலுள்ள எந்த நுகர்வோருக்கும் சரக்குகள் மற்றும் சேவைகளுக்கான ஜிஎஸ்டி வரிவிகிதங்களைச் சரியாக அறிந்து உறுதிசெய்து கொள்ள உதவும்.
(Visitor Counter : 87
சுற்றுலா அமைச்சகம்
``தேக்கோ அப்னா தேஷ்'' என்ற தொடரின் கீழ் ``புலிகளும் சுற்றுலாவும்'' என்ற தலைப்பில் இணையவழி காட்சிக்கு சுற்றுலா அமைச்சகம் ஏற்பாடு.
தேக்கோ அப்னா தேஷ் திட்டத்தின் கீழ் `புலிகளும் சுற்றுலாவும்' என்பது குறித்த இணையவழி தொடர் நிகழ்ச்சிக்கு 2020 மே 21ஆம் தேதி சுற்றுலா அமைச்சகம் ஏற்பாடு செய்திருந்தது. இந்தியாவில் புலிகள் வாழும் பகுதிகள் பற்றிய தகவல்களைக் கொண்டதாகவும், இந்தியாவின் சுற்றுலாவில் அது எந்த அளவுக்குத் தொடர்புடையதாக இருக்கிறது என்ற தகவல்களை அளிப்பதாகவும் இந்த இணையவழி கருத்தரங்க நிகழ்ச்சி அமைந்திருந்தது.
பிரபல வனவிலங்குப் பாதுகாப்பு புகைப்பட நிபுணரும், திரைப்படம் எடுப்பவரும் நேஷனல் ஜியாகிரபிக் அந்தஸ்து பெற்றவரும், புகைப்படக்கலையில் BAFTA விருது பெற்றவரும், திரைப்படமாக்கலில் தனிச்சிறப்புக்காக EMMY விருதுக்கு முன்மொழியப்பட்டவருமான திரு சந்தேஷ் காடுர், புலிகள் மற்றும் சுற்றுலா குறித்து ஒரு மணி நேரம் பேசினார். புகழ்பெற்ற பிரிட்டிஷ் வேட்டைக்காரர் ஜிம் கோர்பெட் எழுதிய புத்தகங்களை இளம் வயதில் படித்தது, புலிகளின் வாழ்வை ஆவணப்படுத்துதலில் ஏற்பட்ட ஆர்வம் பற்றிய நினைவுகளை அவர் பகிர்ந்து கொண்டார். சுமார் 8 ஆண்டுகளுக்கு முன்பு புலிகள் மற்றும் சுற்றுலா குறித்த வீடியோவை ஆவணப்படுத்துவதற்காக அவர் இந்தியா முழுக்க பயணம் மேற்கொண்டார். புலிகளின் எண்ணிக்கைக்கும், இந்திய சுற்றுலா துறையின் தாக்கத்துக்கும் உள்ள தொடர்புகளை அந்தக் காலகட்டத்தில் அவர் புரிந்து கொண்டார்.
இந்தியாவில் பல்வேறு வனப் பகுதிகளில் உலகிலுள்ள புலிகளில் 70 சதவீதப் புலிகள் வாழ்ந்து வருகின்றன. 15 இனங்களைச் சேர்ந்த புலிகள் இப்போது 50 காப்புக் காடுகளில் வாழ்கின்றன.
பொறுப்பான சுற்றுலாவாசியாக இருந்து, இயைந்து வாழும் நடைமுறைகளைப் பின்பற்றுவது எந்த அளவுக்கு புலிகளின் வாழ்க்கையைப் பாதுகாப்பதாக இருக்கும் என்று Wild Cats of India என்ற ஆவணப்படத்தின் ஒளிப்பதிவாளரான சந்தேஷ் காடூர் விவரித்துள்ளார். இந்தியாவில் பல வகையான வனவிலங்குகள் வாழ்வதால், பெருமளவில் சுற்றுலாப் பயணிகள் வருகிறார்கள். இவைகளின் நீடித்த வாழ்வியலில் கவனம் செலுத்தாமல் போனால், அவ்வாறு கூட்டம் சேருவது விலங்குகளுக்கு, பொதுவாக புலிகளுக்கு ஆபத்தை ஏற்படுத்துவதாக அமைந்துவிடும் என்று அவர் கூறியுள்ளார்.
2020 மே 23 ஆம் தேதி 11.00 மணி முதல் 12.00 மணி வரையில் `சைக்கிள் மூலமான சுற்றுலா - சைக்கிளின் வேகத்தில் சென்று இந்தியாவைக் காணுதல்' என்ற தலைப்பில் அடுத்த இணையவழி நிகழ்ச்சி நடைபெறும். பின்வரும் இணையதள சுட்டியில் அதற்குப் பதிவு செய்து கொள்ளலாம். https://bit.ly/BicycleToursDAD
ரசாயனம் மற்றும் உரங்கள் அமைச்சகம்
நைபர் ஆராய்ச்சி தளத்தை டாக்டர் மன்சுக் மாண்டவியா தொடங்கி வைத்தார்
தேசிய மருந்துக் கல்வி மற்றும் ஆராய்ச்சி நிறுவனத்தின்  ஆராய்ச்சி இணையதளத்தை மத்திய ரசாயனம் மற்றும் உரங்கள் அமைச்சர் திரு மன்சுக் மாண்டவியா இன்று தொடங்கி வைத்தார்.
மத்திய ரசாயனம் மற்றும் உரங்கள் இணை அமைச்சர் திரு பகவந்த் குபா, நித்தி ஆயோக் உறுப்பினர்  டாக்டர் வி கே பால் ஆகியோர் நிகழ்ச்சியின் போது உடனிருந்தனர்.
அனைத்து நைபர்கள் மற்றும் அவற்றின் ஆராய்ச்சி நடவடிக்கைகள், காப்புரிமைகள் தாக்கல் செய்தல் உள்ளிட்ட தகவல்களைத் தொழில்துறை மற்றும் பிற பங்குதாரர்கள் அறிந்து கொள்ளும் நோக்கத்துடன் இத்தளம் உருவாக்கப்பட்டது.
பாதுகாப்பு, விவசாயம், விஞ்ஞானம் மற்றும் ஆராய்ச்சித் துறைகளுக்கு பிரதமர் திரு நரேந்திர மோடி அளிக்கும் முக்கியத்துவம் குறித்து பேசிய டாக்டர் மன்சுக் மாண்டவியா, ஆராய்ச்சி மற்றும் மேம்பாடு என்பது ஒரு நாட்டின் பொருளாதாரத்தின் முக்கியமான தூண்களில் ஒன்றாகும் என்றார்.
தொழில்துறை மற்றும் கல்வித்துறை ஆகிய இரண்டிலும் ஆரோக்கியமான போட்டியின் முக்கியத்துவத்தை சுட்டிக்காட்டிய மத்திய அமைச்சர், மருந்துத் துறையின் நீடித்த வளர்ச்சிக்கு ஆராய்ச்சி மற்றும் கண்டுபிடிப்புகள் அவசியம் என்று வலியுறுத்தினார்.
இன்று தொடங்கப்பட்ட தேசிய மருந்துக் கல்வி மற்றும் ஆராய்ச்சி நிறுவனத்தின் ஆராய்ச்சி இணையதளத்தை http://nipermis.pharmaceuticals.gov.in/ எனும் முகவரியில் காணலாம்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1793268
பிரதமர் அலுவலகம்
பாதுகாப்பு விருதுகள் வழங்கும் விழாவில் பிரதமர் பங்கேற்பு
குடியரசுத்தலைவர் மாளிகையில் நடைபெற்ற பாதுகாப்பு விருதுகள் வழங்கும் விழாவில் பிரதமர் திரு நரேந்திர மோடி இன்று  கலந்து கொண்டார்.
ட்விட்டர் பதிவில் அவர் கூறியதாவது:
“பாதுகாப்பு விருதுகள் வழங்கும் விழாவில் கலந்து கொண்டேன். வீரதீரச் செயல்களுக்கான விருதுகளைப் பெற்றவர்களை எண்ணி பெருமை கொள்கிறேன். அவர்களது துணிச்சல், நமக்கு எப்போதும் எழுச்சியூட்டும்.”
பெட்ரோலியம் மற்றம் இயற்கை எரிவாயு அமைச்சகம்
பிரதமர் உஜ்வாலா திட்டத்தில் 6 கோடி பயனாளிகள்: குடியரசுத் துணைத்தலைவர் இணைப்பை வழங்கினார்
பிரதமர் உஜ்வாலா திட்டத்தின் எண்ணிக்கையில் 6 கோடியை எட்டிய பயனாளியான தில்லியை சேர்ந்த திருமதி ஜஸ்மினா கட்டுனிடம் குடியரசுத்துணைத்தலைவர் திரு எம் வெங்கய்யா நாயுடு இன்று புதுதில்லியில் நடைபெற்ற நிகழ்ச்சியில் சமையல் எரிவாயு  இணைப்பை வழங்கினார். இந்நிகழ்ச்சியில் பல்வேறு பயனாளிகளுக்கு இத்திட்டத்தின் கீழ் எல்.பி.ஜி. இணைப்பு வழங்கப்பட்டது.
பிரதமர் திரு நரேந்திர மோடி மற்றும் மத்திய அமைச்சர் திரு தர்மேந்திர பிரதானை பாராட்டிப் பேசிய குடியரசுத் துணைத்தலைவர், 6 கோடி இலக்கை அடைவதற்காக அமைச்சகம் மற்றும் எண்ணெய் விற்பனை நிறுவன அலுவலர்களின் கூட்டுமுயற்சியைப் பாராட்டினார். மேலும், தேசப்பிதா மகாத்மா காந்தியின் கனவான ஏழைகளுக்கும் சமூகத்தின் கடைநிலை மனிதனும் பலனடையும் வகையில் இத்திட்டம் உள்ளது என்று கூறினார். இத்திட்டம் சுகாதார மற்றும் சுற்றுச்சூழல் பிரச்சினைகளுக்கு தீர்வுகாணுவதுடன், பெண்களுக்கு அதிகாரம் அளிக்கிறது என்றும் குடியரசுத்துணைத் தலைவர் தெரிவித்தார்.
இந்நிகழ்ச்சியில் பேசிய மத்திய பெட்ரோலியம் மற்றும் இயற்கை எரிவாயு, திறன் மேம்பாடு மற்றும் தொழில் முனைவோர் துறை அமைச்சர் திரு. தர்மேந்திர பிரதான், எல் பி ஜி திட்டம் தொடங்கி ஐம்பது ஆண்டுகளில் வெறும் 13 கோடி இணைப்புகள் மட்டுமே வழங்கப்பட்டுள்ளன என்றும், கடந்த 54 மாதங்களில் மட்டும் ஏறத்தாழ இதே அளவில் இணைப்புகளை இந்த அரசு வழங்கியுள்ளது என்றும் கூறினார். பிரதமர் உஜ்வாலா திட்டத்தை சர்வதேச அமைப்புகளும், வளர்ந்த நாடுகளும் பாராட்டி வருகின்றன. மேலும் இத்திட்டம் வளர்ந்து வரும் உலக நாடுகளுக்கு எடுத்துக்காட்டாகவும் உள்ளது என்றும் அவர் கூறினார்.
------
விகீ / அரவி / கீதா
(Visitor Counter : 236
சுகாதாரம் மற்றும் குடும்ப நலத்துறை அமைச்சகம்
கோவிஷீல்டு தடுப்பூசி: இரண்டு டோஸ்களுக்கான இடைவெளியை மாற்றியமைக்குமாறு மாநிலங்கள், யூனியன் பிரதேசங்களுக்கு மத்திய அரசு அறிவுரை
விஞ்ஞான ஆதாரங்களைக் கருத்தில் கொண்டு கொவிட்-19 தொற்றுக்கு எதிரான கோவிஷீல்டு தடுப்பூசியின் இரண்டு டோஸ்களுக்கான இடைவெளியை மாற்றி அமைக்குமாறு தடுப்பூசி குறித்த தேசிய தொழில்நுணுக்க ஆலோசனைக் குழுவும், கொவிட்-19 தடுப்பூசி போடுவதற்கான தேசிய நிபுணர் குழுவும் தனது 20 ஆவது கூட்டத்தில் அறிவுறுத்தியுள்ளன.
இதன்படி கோவிஷீல்டு தடுப்பூசியின் முதல் டோசுக்கும் இரண்டாம் டோசுக்கும் தற்போது நடைமுறையில் உள்ள 4-6 வார இடைவெளியை 4-8 வாரமாக மாற்ற பரிந்துரைக்கப்பட்டுள்ளது.
இந்த மாற்றம் கோவிஷீல்டு தடுப்பூசிக்கு மட்டுமே பொருந்தும், கோவாக்சின் தடுப்பூசிக்கு அல்ல.
மத்திய சுகாதார செயலாளர் திரு ராஜேஷ் பூஷன் மாநிலங்கள் மற்றும் யூனியன் பிரதேசங்களின் தலைமைச் செயலாளர்களுக்கு எழுதியுள்ள கடிதத்தில், தேசிய தொழில்நுணுக்க ஆலோசனைக் குழு, கொவிட்-19 தடுப்பூசி போடுவதற்கான தேசிய நிபுணர் குழு ஆகியவற்றின் பரிந்துரையை சுகாதார மற்றும் குடும்ப நல அமைச்சகம் ஏற்றுக் கொண்டிருப்பதாக கூறியுள்ளார்.
இதனால் கோவிஷீல்டு தடுப்பூசியின் இரண்டாவது டோசை பரிந்துரைக்கப்பட்டுள்ள 4-8 வாரங்களுக்குள் செலுத்துமாறும் மாநிலங்களுக்கும் யூனியன் பிரதேசங்களுக்கும் அவர் அறிவுரை வழங்கியுள்ளார்.
கோவிஷீல்டு தடுப்பூசியின் இரண்டாவது டோஸ் 6-8 வாரங்களுக்குள் வழங்கப்பட்டால் அதன் பாதுகாப்பு அதிகரிப்பதாகவும், அதேவேளையில் 8 வாரங்களுக்குப் பிறகு வழங்கப்படக்கூடாது என்றும் தற்போதைய அறிவியல் ஆதாரங்களில் தெரியவந்துள்ளது.
இந்த அறிவிப்பை கோவிஷீல்டு தடுப்பூசியை எடுத்துக்கொண்ட பயனாளிகள், தடுப்பூசிகளை வழங்குபவர்கள் போன்றவர்களுக்கு தெரிவிப்பதற்கான விரிவான நடவடிக்கைகளை சம்பந்தப்பட்ட அதிகாரிகள் மேற்கொள்ள மாநிலங்களும் யூனியன் பிரதேசங்களும் அறிவுறுத்துமாறும் மத்திய சுகாதாரச் செயலாளர் வலியுறுத்தியுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1706597
சுகாதாரம் மற்றும் குடும்ப நலத்துறை அமைச்சகம்
அணிசேரா நாடுகளின் சுகாதாரத்துறை அமைச்சர்கள் கூட்டத்தில் காணொலி காட்சி மூலம் டாக்டர் ஹர்ஷ் வர்தன் பங்கேற்பு
அணிசேரா நாடுகளின் சுகாதாரத்துறை அமைச்சர்கள் கூட்டத்தில், மத்திய சுகாதாரத்துறை அமைச்சர் டாக்டர் ஹர்ஷ் வர்தன் கலந்து கொண்டு உரையாற்றினார். இதில் உலக சுகாதார நிறுவனத்தின் தலைமை இயக்குனர் டாக்டர் டெட்ராஸ் கலந்து கொண்டார்.
இந்த கூட்டத்தை தலைமை ஏற்று நடத்தியதற்காகவும், மக்களுக்கான சுகாதார உரிமையை உறுதி செய்வதில் தொடர்ந்து ஒத்துழைப்புடனும் செயல்பட இந்த கூட்டத்தில் பங்கேற்க இந்தியாவுக்கு வாய்ப்பளித்ததற்காகவும், அசர்பைஜான் சகாதாரத்துறை அமைச்சர் திரு. தேமூர் முசாயேவுக்கு டாக்டர் ஹர்ஷ் வர்தன் நன்றி தெரிவித்தார்.
இந்த கூட்டத்தில் அவர் பேசியதாவது:
அனைவரின் சுகாதாரத்துக்காக இந்தியா எப்போதும் பாடுபடும். கொவிட் தொற்று நேரத்தில், சொந்த தேவைகள் இருந்தபோதிலும், 59 அணி சேரா நாடுகள் உட்பட 123 நாட்களுக்கு மருந்துகள் விநியோகத்தை நாங்கள் உறுதி செய்தோம். கொவிட்-19க்கான பரிசோதனை, சிகிச்சை மற்றும் தடுப்பூசிகளை மேற்படுத்தும் உலக முயற்சிகளில் இந்தியா தீவிரமாக உள்ளது. ஏனென்றால், அனைவரும் பாதுகாப்பாக இருக்கும்வரை யாரும் பாதுகாப்பாக இருக்க முடியாது என்பதை நாங்கள் புரிந்து கொண்டுள்ளோம்.
உலகின் மிகப் பெரிய மருத்துவ சுகாதார திட்டமான, ஆயுஸ்மான் பாரத் திட்டத்தை நாங்கள் தொடங்கி, பின்தங்கிய மக்கள் 500 மில்லியன் பேருக்கு இலவச சுகாதார காப்பீடு வழங்குவதை நோக்கமாக கொண்டுள்ளோம். பொது சுகாதார கடமைகளை திறம்பட செய்வதில், அனைத்து அணிசேரா நாடுகளுடன் இணைந்து செயல்படுவதில் இந்தியா உறுதியாக உள்ளது.
அனைத்தும் உள்ளடக்கிய மற்றும் ஒத்துழைப்புடன் கூடிய உலகளாவிய நடவடிக்கைக்கு நாம் இணைந்து பணியாற்றுவோம். பொது சுகாதாரத்தின் அனைத்து பிரிவுகளிலும், அணிசேரா இயக்க நாடுகள் வலுவாக மீண்டு வரும் என நான் உறுதியாக நம்புகிறேன்.
இவ்வாறு டாக்டர் ஹர்ஷ் வர்தன் பேசினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1722235